PISMO RODITELJIMA UČENIKA RAZREDNE NASTAVE (I. DO IV. RAZREDA)

**Poštovani roditelji,**

za vrijeme epidemije za učenike razredne nastave provodit će se poučavanje dijelom kao oblik nastave koju učenici pohađaju u školi, ali u promijenjenim uvjetima u odnosu na redovitu nastavu, a dijelom kao nastava na daljinu. Roditelji učenika razredne nastave imaju mogućnost izbora sukladno Uputi HZJZ da njihova djeca kompletnu nastavu prate putem nastave na daljinu.

Prema Uputama HZJZ-a, u provedbi nastave u školi za vrijeme pandemije, nije predviđeno da učenici i učitelji nose maske niti rukavice, ali se predviđa rad u malim skupinama koje u pravilu nisu veće od 10 sudionika i one se maksimalno distanciraju od drugih skupina u školi. U postavljenu grupu koja će početi s radom najranije 11. svibnja ne može se naknadno uvrstiti još jedno dijete, odnosno učenik, a ako je to izvedivo – ni učitelj. Odvajanje jedne grupe od druge, ključno je za osiguravanje sigurnosti učenika. Provedba nastave u školi za vrijeme pandemije uključivat će mješoviti model nastave u kojoj se kombinira nastava posredstvom informacijsko-komunikacijskih tehnologija i nastava uživo u učionici, a svi učenici imaju neke elemente nastave na daljinu.

Paralelno s nastavom u školama, i dalje će se održavati nastava na daljinu čija je podloga Škola na Trećem zajedno s [radnim materijalima – zadatcima i aktivnostima, koji su dostupni na mrežnim stranicama Škole za život.](https://skolazazivot.hr/materijali/)

Kvalitetno obrazovanje svim učenicima (onima u školama i onima kod kuće) podrazumijeva jednako usvajanje planiranih odgojno-obrazovnih ishoda, što uključuje sinkronizirani odgojno-obrazovni rad u školama i u Školi na Trećem. Takav mješoviti model nastave podrazumijeva usvajanje jednakih odgojno-obrazovnih ishoda i kod učenika u nastavi u školi i kod učenika u Školi na Trećem.

Učenici razredne nastave će tijekom provedbe mješovitog oblika nastave imati sve odgojno-obrazovne predmete, izuzev provedbe nastave Tjelesne i zdravstvene kulture koja se prema Uputi HZJZ ne preporuča u zatvorenom prostru, ali se ne preporučaju ni intenzivne aktivnosti na otvorenom prostoru, odnosno one koje uključuju bliski fizički kontakt.

Vrednovanje u razrednoj nastavi u mješovitom modelu nastave, kao i u nastavi na daljinu, treba biti usmjereno vrednovanju kao učenje i za učenje (formativnom vrednovanju) i davanju povratnih informacija učenicima koje ih ohrabruju i potiču na istraživanje i učenje, ocjenjivanje je, pritom, u drugom planu.

Zaključna ocjena na kraju nastavne godine temelji se na ocjenama koje su učenici dobili tijekom cijele nastavne godine, uključujući i nastavu na daljinu, odnosno nastavu koja se izvodi u mješovitom modelu.

Sve odrednice iz [Uputa za vrednovanje i ocjenjivanje tijekom nastave na daljinu](https://skolazazivot.hr/upute-za-vrednovanje-i-ocjenjivanje-tijekom-nastave-na-daljinu/) primjenjuju se i u mješovitom modelu.

Prema [Uputama HZJZ-a](https://www.hzjz.hr/wp-content/uploads/2020/03/Upute-vrtici-i-skole-29-4-2020-finalno.pdf) sve aktivnosti će se odvijati u jednoj grupi s jednim učiteljem i bez fizičkog kontakta te se stoga neće izvoditi izvannastavne aktivnosti, nastava Tjelesne i zdravstvene kulture izvodit će se u smanjenom opsegu, a vjerojatno i dopunska i dodatna. Neke aktivnosti koje su propisane školskim kurikulumom neće se provoditi (npr. izleti, ekskurzije, školske priredbe), a ni neki godišnji poslovi (npr. natjecanja učenika).

Učenici u razrednoj nastavi neće u učionicama imati nastavu za predmete koje ne predaje njihov učitelj razredne nastave (strani jezik, izborne i fakultativne predmete).

Učenici koji će biti uključeni u nastavu produženog boravka u poslijepodnevnim satima, poštivat će sve mjere HZJZ isto kao i tijekom provedbe nastave u učionici u dopodnevnim satima.

Stručni suradnici će pružati podršku učiteljima u procesu pripreme za provođenje mješovitog modela nastave, a posebno u radu s učenicima s posebnim odgojno-obrazovnim potrebama.

**Na web stranici Škole postavljena su dva dokumenta:**

1. **Hrvatski zavod za javno zdravstvo (HZJZ)**- Upute za sprječavanje i suzbijanje epidemije covid-19 za ustanove ranog i predškolskog odgoja i obrazovanja te osnovnoškolske ustanove u kojima je osigurana mogućnost zbrinjavanja djece rane i predškolske dobi te učenika koji pohađaju razrednu nastavu

2. **Ministarstvo znanosti i obrazovanja-** Preporuke za organizaciju rada u razrednoj nastavi i upute za vrednovanje i ocjenjivanje u mješovitom modelu nastave

U **Uputama HZZJ** navedeno je kako „boravak u vrtićima i školama potencijalno može predstavljati veći rizik za zarazu s COVID-19 nego je to obiteljski dom te budući da će se nastava na daljinu i dalje održavati, potiče se „nastavak obrazovanja djece razredne nastave od kuće, u svim situacijama kad je to moguće“. Posebno je istaknuta preporuka da djeca s kroničnim bolestima ili u doticaju s kroničnim bolestima ostanu kod kuće.

Kod djece koja u redovnim uvjetima nastave imaju osiguranu podršku pomoćnika u nastavi uključivanju u školu uz podršku pomoćnika moguće je isključivo ako roditelj/skrbnik nikako nije u mogućnosti organizirati ostanak djeteta kod kuće, uz izuzetak djece s bolestima/zdravstvenim stanjima koja su navedena u Temeljnim odrednicama Uputa.

U uputama se traži osiguranje socijalnog distanciranja (fizički razmak) od 2 m. Zbog ovog uvjeta u svaku učionicu možemo smjestiti 9 učenika. U istom prostoru u isto vrijeme smiju boraviti isključivo djeca i učitelj te skupine. Nakon formiranja skupine 14 dana od početka primjene ovih uputa uključujući neradne dane, ne primaju se nova djeca u skupinu. U skladu s prijavljenim brojem djece, organizirat će se određeni broj dežurnih učitelja.

Ukoliko je broj učenika koji su prijavljeni za dolazak u pojedini razredni odjel prekobrojan i ne postoji mogućnost da se osposobi novi razredni odjel, ravnatelj treba postaviti prioritete prema kojima će učenici biti na nastavi u školama od 11. svibnja. Prioritet su djeca čija oba roditelja/staratelja rade izvan kuće i nemaju druge mogućnosti zbrinjavanja djece.

U slučaju nemogućnosti organizacije posla zbog većeg broja zaposlenika koji su u samoizolaciji, stožeri civilne zaštite (državni i lokalni) u koordinaciji s osnivačima mogu preraspodijeliti zaposlenike drugih odgojno-obrazovnih ustanova, kako bi se osigurala kontinuirana skrb za djecu.

Iz **Preporuka** MZO izdvajamo bitno za roditelje učenika:

\*Preporuča se ostanak kod kuće djece s kroničnim bolestima (respiratornim, kardiovaskularnim, dijabetesom, malignim bolestima, imunodeficijencijama, djece s većim tjelesnim/motoričkim oštećenjima) kao i djece čiji roditelji/skrbnici ili ukućani imaju jednu od navedenih bolesti.

Potiče se ostanak kod kuće sve djece za koju se to može osigurati skrb kod kuće, s obzirom da broj djece u vrtićima i školama može biti takav da se mjere fizičkog razmaka u tim kolektivima neće moći poštovati.

Roditelji/skrbnici dovode i odvode djecu u škole tako da, ako je ikako moguće, ne ulaze u ustanovu osim u krajnjoj nuždi, već dolaze do ulaza pri čemu zadržavaju distancu od najmanje 2 metra u odnosno na druge roditelje/skrbnike i djecu.

Učenik dolazi i odlazi iz škole sa školskom torbom, ako nije omogućeno zadržavanje torbe u školi, te svoju opremu i pribor ne dijeli s drugim učenicama.

Roditelj/skrbnik dovodi i odvodi dijete iz ustanove na način da je u pratnji jednog djeteta uvijek jedna odrasla osoba/roditelj/skrbnik.

Kada je god moguće, u pratnji pojedinog dijeta uvijek je ista osoba ili se izmjenjuju dvije odrasle osobe.

Kada god je moguće, u pratnji djeteta treba biti odrasla osoba koja živi u istom kućanstvu s djetetom te upravo ona osoba koja je, u odnosu na druge osobe koje bi mogle dovoditi i odvoditi dijete, uključena u takav tip dnevnih aktivnosti da je njena mogućnost zaraze s COVID-19 najmanja.

Kada god je moguće, u pratnji djeteta treba biti odrasla osoba koja zbog starije životne dobi (65 i više godina) ili kronične bolesti ne spada u rizičnu skupinu na obolijevanje od COVID -19.

Kada god je moguće, djecu iz svake odgojno-obrazovne skupine dovode i odvode roditelji/skrbnici u zasebno prethodno dogovoreno vrijeme različito za svaku odgojno obrazovnu skupinu, s razmakom od najmanje 10 minuta između dvije odgojno-obrazovne skupine.

* Roditelji se ne okupljaju na ulazu.
* Roditelji/skrbnici ne dovode niti odvode djecu iz ustanova niti ulaze u vanjske prostore (dvorište, vrt, igralište) i unutarnje prostore ako imaju povišenu tjelesnu temperaturu, respiratorne simptome poput kašlja i kratkog daha ili koji su pod rizikom da su mogli biti u kontaktu s osobama pozitivnim na COVID-19 ili su pod sumnjom da bi mogli biti zaraženi s COVID-19 ili su u samoizolaciji.
* **Roditelj/skrbnik potvrđuje pisanom izjavom ravnatelju ustanove prije uključivanja djeteta u ustanovu da dijete nama simptome i bolesti, odnosno da nije u riziku, te da se radi o djetetu s oba zaposlena roditelja i to da je roditelj upoznat s Uputama HZJZ-a u cjelini.**

**Ljubazno molimo roditelje učenika da se, prije donošenja odluke, upoznaju s navedenim dokumentima u cjelini.**

**Ako ne planirate dovesti** svoje dijete na nastavu u školu 11.5.2020., molimo vas,  **ne ispunjavajte Izjavu.**

**Ako planirate dovesti svoje dijete na nastavu u školu 11.5.2020.,** **obvezno je da Izjavu istog dana potpišu oba roditelja/skrbnika**.

**Zbog organizacijskih razloga i rasporeda rada molimo vas da nam do četvrtka 7.5. 2020.do 12,00 sati, potvrdite dolazak djece/učenika u školu od 11. 5.2020.**

**Nakon zaprimljenih Izjava, nove se više ne primaju, a svi, pravovremeno prijavljeni, dobit će raspored dolaska učenika i boravka u školi u petak 8.5. 2020.**

Ravnateljica:

Ani Bertović, prof.